Document ID: /fineweb-2-swissfilter-quality_10-filterrobots/filtered/01555.jsonl.gz/243

По благослову Преосвећеног Епископа г. Андреја, у суботу 11. новембра 2023. године, вернике у нашем Светом Храму у Берну посетио је високопреподобни архимандрит Василије Костић, Референт при канцеларији за међуцрквене односе Светог Архијерејског Синода из Београда.
Високопреподобни Архимандрит Василије начаствовао је приликом читања Акатиста Пресветој Богородици Јерусалимској, а саслуживао је надлежни свештеник прота Станко, архијерејски намесник за Швајцарску. Након акатиста, прота Станко је позвао вернике да приђу на благослов код оца Василија и замолио их да узму учешће у представљању књига које је превео отац Василије од грчког савременог психолога Елевтерија Елевтеријадиса.
Томов вечери Архимандрит Василије представио је четири књиге, које је превео са грчког језика на српски.
Наслови књига су следећи:
1) Од срца, записи о свакодневном и вечном
2) Кажи ми један разлог да живим, тражећи смисао живота
3) Пре сумрака, записи о свакодневном и вечном
4) Опет из почетка , записи о свакодневном и вечном
Ове његове књиге својеврсни су записи из свакодневног живота, из искустава са људима са којима ради, живи, креће се. Приче су кратка размишљања о животу, пуна љубави према Богу и ближњем. Говори о нади, о радости, Христу, Цркви, дубоко светоотачки и православно, а опет на један савремен и свакодневан начин.
Аутор пише и говори о смислу и циљу живота.
По његовом мишљењу и ставу дубоко верујућег православног хришћанина, смисао и циљ живота јесте Христос. Живот с Њим и у Њему. Књиге одишу убеђењем у Васкрсење. Говори доживљено, из срца и упућује на покајање.
Верници су на крају представљања за време послужења постављали питања, а отац Василије мудро одговарао и препоручио књиге на читање. На вечерњој служби и представљању књига оца Василија присуствовала је и госпођа Наташа Божовић, генерални Конзул Републике Србије. Након предавања и представљања књига прота Станко је позвао све присутне на заједничко послужење, које је припремио господин Слађан Митровић и чланице Кола Српских Сестара.
Управа Црквене општине у Берну и прота Станко